Je maistre Estenes de Monmoret clers fais savoir a touz cex qui verrunt cex presentes lettres que come freres Duranz cay arriers abbes dou Mirour de lordre de Citiax haust baillie et accense a moi, a ma vie tant soulement, une vigne pertenant à lyglise dou Mirour, li quelx vigne siet ou territoire de Suxchadon ou finage de Lones, delez la vigne dame Ysabel femme mon seignour Jehan de Monmoret chevalier, et la vigne Estevenin Tristot dune part, et la vigne cay arriers Gauteron Warner de Lons dautre, por doux deners de annual cens a rendre et a paier de moi a dit abbe et a ses successours chascun an tant com ie vivraie. Je dotans que apres mon deces questions ou discorde ne mehust entre mes hoirs et labbe et les freres de ladite yglise, de ma bone volunte sans acune deception, baille, quitte et delivre la dite vigne et quelques droit, raison ne reclamation je hai et puis havoir en la dite vigne, a religiouse persone frere Amydeu abbe de la dite yglise dou Mirour, et a covent de cel maisme lue, por lour et por lour successours a havoir, tenir, joir et esploiter, et por faire tote lour planere volunte deisor en avant de la dite vigne et des appendises, por quarante sous de bons estevenans paiez, bailliez et delivrez a moi dou dit Amydeu abbe, por cause de la dite quictance, et men tien bien porpaiez, promettanz en bone foy que ie contre ceste quittance et la tenour de cex lettres ne viendrai ni consentirai que autres hi viegne, et se ancienes lettres ou esploit estoient trove de aucun droit que ie heusse en la dite vigne, je vuil et outroie que iceles lettres et esploit soient de nule valour. En tesmoign[…] de la quel chose je hai prie et fait mettre en cex lettres le seal de la court a noble baron mon sire Hugues de Vienne seignour de Lonvy dou quel Ion use àaLons. Ce fu fait et donne le mescredi apres Pasques cluses lan nostre Seignour mil doux cenz nonante et six ou mois davril.